ทุนสำรองลด 1,400 ล้านเหรียญฯ
ธปท.เผยทุนสำรองประเทศลดฮวบ 1,400 ล้านเหรียญสหรัฐ คาดธปท.ลดการเข้าแทรกแซงบาทแข็งค่า
17 พ.ค. 2556

ธปท.เผยทุนสำรองประเทศลดฮวบ 1,400 ล้านเหรียญสหรัฐ คาดธปท.ลดการเข้าแทรกแซงบาทแข็งค่า
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศของ ล่าสุด ณ วันที่ 10 พ.ค. 2556 ว่า อยู่ที่ระดับ 1.763 แสนล้านเหรียญสหรัฐ หรือประมาณ 5.231 ล้านล้านบาท ลดลง 1,400 ล้านเหรียญสหรัฐ หรือประมาณ 4.17 หมื่นล้านบาท หากคิดอัตราแลกเปลี่ยนปัจจุบันที่ระดับ 29.80 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.777 แสนล้านเหรียญสหรัฐ หรือประมาณ 5.258 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.36 หมื่นล้านเหรียญสหรัฐ ลดลง 100 ล้านเหรียญสหรัฐ จากสัปดาห์ก่อนห้นาอยู่ที่ 2.37 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมทุนสำรองฯในปัจจุบันและForward แล้วอยู่ที่ระดับ 1.999 แสนล้านเหรียญสหรัฐ
ทั้งนี้ คาดว่าทุนสำรองที่ลดลง เป็นผลจากธปท.ทยอยลดการเข้าแทรกแซงการแข็งค่าของเงินบาทด้วยการเข้าซื้อเงินเหรียญสหรัฐเข้าเก็บในทุนสำรองระหว่างโดยตรงลง เนื่องจากที่ผ่านมาเงินบาทเริ่มเคลื่อนไหวอ่อนค่าลงมาเกาะกกลุ่มไปในทิศางเดียวกับสกุลในภูมิภาคแล้ว หลังเงอนเหรียญสหรัฐกลับมาแข็งค่าขึ้นต่อเนื่อง ตามข้อมูลทางเศรษฐกิจที่มีสัญญาณดีขึ้น ขณะที่ในประเทศบรรยากาศการหารือแนวทางดูแลค่าเงินบาทระหว่างกระทรวงการคลังและธปท.ก็ดีขึ้น แรงกดดันต่อความกังวลเรื่องจะออกมาตรการมาดูแลเงินทุนเคลื่อนย้ายในตลาดคลายลง
สำหรับฐานเงิน หรือ เงินสดหมุนเวียนในมือภาคเอกชนและเงินฝากของสถาบันการเงินที่ธปท.ในปัจจุบัน อยู่ที่ 1.381 ล้านล้านบาท ลดลงจากสัปดาห์ก่อนที่ 1.428 ล้านล้านบาท แต่ปริมาณเงินยังปกติ และสอดคล้องกับความต้องการจับจ่ายใช้สอยในระบบเศรษฐกิจ